b"\n_START_ARTICLE_\nCabuss\xc3\xb3 emplomallat\n_START_SECTION_\nReproducci\xc3\xb3\n_START_PARAGRAPH_\nNia en gaireb\xc3\xa9 tot Europa. Construeix una plataforma flotant en aig\xc3\xbces de fins a 40\xc2\xa0cm de fond\xc3\xa0ria, envoltades de cany\xc3\xads, on pon de 3 a 6 ous de color blanc o terr\xc3\xb3s, a l'abril-juliol, que coven, mascle i femella, durant 28-30 dies. Quan els progenitors abandonen el niu cobreixen els ous amb algues i d'altres vegetals (aquesta activitat acompleix una doble funci\xc3\xb3: per un costat, impedeix el refredament dels ous i, per l'altre, els camufla i els fa passar desapercebuts davant els possibles depredadors). Els pollets comencen a cabussar-se a les 6 setmanes i \xc3\xa9s molt freq\xc3\xbcent que algun dels dos adults transporti durant un per\xc3\xadode m\xc3\xa9s o menys llarg les cries sobre el dors.\n_START_SECTION_\nAlimentaci\xc3\xb3\n_START_PARAGRAPH_\nMenja peixos, mol\xc2\xb7luscs i herbes.\n_START_SECTION_\nH\xc3\xa0bitat\n_START_PARAGRAPH_\nViu als rius, estanys i pantans.\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nEs troba al Delta de l'Ebre, als Aiguamolls de l'Empord\xc3\xa0 i tamb\xc3\xa9 als embassaments lleidatans (com ara, l'Embassament d'Utxesa), la construcci\xc3\xb3 dels quals afavoreix l'expansi\xc3\xb3 d'aquesta i d'altres esp\xc3\xa8cies.\n_START_SECTION_\nCostums\n_START_PARAGRAPH_\nAls Pa\xc3\xafsos Catalans \xc3\xa9s, principalment, sedentari. \xc3\x89s un excel\xc2\xb7lent nadador i bussejador (persegueix els peixos sota l'aigua). En canvi, \xc3\xa9s molt feixuc fora de l'aigua i han de c\xc3\xb3rrer per sobre la superf\xc3\xadcie per poder adquirir velocitat._NEWLINE_Mascle i femella fan una parada nupcial mitjan\xc3\xa7ant un cerimonial m\xc3\xa9s o menys complicat, sacsejant el cap, doblegant el coll, cabussant-se, dansant en posici\xc3\xb3 vertical i oferint-se m\xc3\xbatuament algues i d'altres presents.\n_START_SECTION_\nObservacions\n_START_PARAGRAPH_\nAquesta esp\xc3\xa8cie va \xc3\xa9sser ca\xc3\xa7ada per les plomes del cap al Regne Unit fins a la seua quasi extinci\xc3\xb3 al segle XIX, car eren emprades per decorar barrets."